CELEX: 32018D0744
Language: sl
Date: 2018-05-16 00:00:00
Title: Izvedbeni sklep Komisije (EU) 2018/744 z dne 16. maja 2018 o spremembi Izvedbenega sklepa (EU) 2016/2008 o nadzornih ukrepih za zdravje živali v zvezi z vozličastim dermatitisom v nekaterih državah članicah (notificirano pod dokumentarno številko C(2018) 2815) (Besedilo velja za EGP. )

18.5.2018   
            
            
               SL
            
            
               Uradni list Evropske unije
            
            
               L 123/119
            
         IZVEDBENI SKLEP KOMISIJE (EU) 2018/744
   z dne 16. maja 2018
   o spremembi Izvedbenega sklepa (EU) 2016/2008 o nadzornih ukrepih za zdravje živali v zvezi z vozličastim dermatitisom v nekaterih državah članicah
   
      
         (notificirano pod dokumentarno številko C(2018) 2815)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
   ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), ter zlasti člena 10(4) Direktive,
   ob upoštevanju Direktive Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (3) ter zlasti člena 14(2), člena 19(1)(a) in (3)(a) ter člena 19(4) in (6) Direktive,
   ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (4), ter zlasti člena 4(3) Direktive,
   ob upoštevanju naslednjega:
   
               (1)
            
            
               Direktiva 92/119/EGS določa splošne nadzorne ukrepe, ki jih je treba uporabiti v primeru izbruha določenih živalskih bolezni, vključno z vozličastim dermatitisom. Ti nadzorni ukrepi vključujejo vzpostavitev okuženih in ogroženih območij okoli okuženega gospodarstva ter določajo tudi cepljenje v izrednih razmerah v primeru izbruha vozličastega dermatitisa kot dopolnilo k drugim nadzornim ukrepom.
            
         
               (2)
            
            
               Izvedbeni sklep Komisije (EU) 2016/2008 (5) določa nadzorne ukrepe za zdravje živali v zvezi s pojavom vozličastega dermatitisa v nekaterih državah članicah ali njihovih delih. „Okužena območja“ opredeljuje kot dele ozemlja držav članic iz dela II Priloge I k navedenemu izvedbenemu sklepu, ki vključujejo območja, na katerih je bil potrjen vozličasti dermatitis, ter vsa okužena in ogrožena območja, ki so bila vzpostavljena v skladu z Direktivo 92/119/EGS, in na katerih se cepljenje proti vozličastemu dermatitisu lahko izvaja po odobritvi programov cepljenja. Navedeni izvedbeni sklep opredeljuje tudi „prosta območja s cepljenjem“, in sicer kot dele ozemlja držav članic iz dela I navedene priloge, ki vključujejo območja zunaj „okuženih območij“ in na katerih se cepljenje proti vozličastemu dermatitisu izvaja po odobritvi programov cepljenja.
            
         
               (3)
            
            
               Izvedbeni sklep (EU) 2016/2008 določa posebne ukrepe za zmanjšanje tveganja in trgovinske omejitve v zvezi z živim govedom in divjimi prežvekovalci v ujetništvu, njihovim zarodnim materialom in drugimi proizvodi navedenih živali, ki jih je treba vzpostaviti na „prostih območjih s cepljenjem“, da se čim bolj zmanjša tveganje širjenja vozličastega dermatitisa.
            
         
               (4)
            
            
               Vozličasti dermatitis je bil v celinski Evropi prvič potrjen avgusta 2015 (v Grčiji). Leta 2016 se je bolezen ponovno pojavila in prizadela skupaj sedem držav v jugovzhodni Evropi (Grčijo, Bolgarijo, nekdanjo jugoslovansko republiko Makedonijo, Srbijo, Kosovo (6), Albanijo in Črno goro), leta 2017 pa je bila njena razširjenost precej bolj omejena (v velikem obsegu se je ponovno pojavila samo v Albaniji, v Grčiji in nekdanji jugoslovanski republiki Makedoniji pa je prišlo le do nekaj občasnih izbruhov).
            
         
               (5)
            
            
               V odgovor na pojav vozličastega dermatitisa so obe prizadeti državi članici (Grčija in Bolgarija) in vse prizadete države zunaj EU hitro uvedle masovno cepljenje vsega živega goveda in divjih prežvekovalcev v ujetništvu za najmanj dve leti zapored (2016 in 2017). V istem obdobju je ta ukrep cepljenja izvajala tudi Hrvaška, v kateri vozličasti dermatitis do takrat še ni bil prisoten, in sicer kot preventivni ukrep zaradi epidemioloških razmer v sosednjih državah.
            
         
               (6)
            
            
               Od prvega pojava vozličastega dermatitisa v celinski Evropi je Evropska agencija za varnost hrane (EFSA) o vozličastem dermatitisu pripravila nujno obvestilo, sprejeto 29. julija 2016 (7), in dve poročili, odobreni 27. marca 2017 (8) oziroma 29. januarja 2018 (9). Glede na vse te znanstvene ocene rezultati analize razpoložljivih epidemioloških podatkov o vozličastem dermatitisu v Evropi za leti 2016 in 2017 kažejo, da je bilo z akcijami masovnega cepljenja proti vozličastemu dermatitisu, kadar so se ustrezno izvajale, mogoče obvladati bolezen s preprečevanjem pojava novih izbruhov. Poleg tega je bilo ugotovljeno, da je masovno cepljenje najučinkovitejši ukrep pri obvladovanju vozličastega dermatitisa, zlasti če so se cepljene živali zaščitile že pred pojavom bolezni, in sicer s preventivnim cepljenjem.
            
         
               (7)
            
            
               Kot je bilo potrjeno v obvestilu agencije EFSA iz leta 2016 ter v njenih poročilih iz let 2017 in 2018, učinkovitost nedavnih akcij cepljenja proti vozličastemu dermatitisu kaže, da je tveganje širjenja vozličastega dermatitisa zaradi premikov živega goveda in divjih prežvekovalcev v ujetništvu znotraj prostega območja s cepljenjem po zaključku akcije cepljenja proti vozličastemu dermatitisu v skladu s Prilogo II k Izvedbenemu sklepu (EU) 2016/2008 zelo nizko.
            
         
               (8)
            
            
               Na Hrvaškem ter v Bolgariji in Grčiji so celotno ozemlje države ali njegovi deli iz Priloge I k Izvedbenemu sklepu (EU) 2016/2008 določeni kot „prosta območja s cepljenjem“.
            
         
               (9)
            
            
               Hrvaška in Bolgarija sta že poročali o zaključku akcije cepljenja proti vozličastemu dermatitisu na njunih „prostih območjih s cepljenjem“ v letu 2017, v skladu s Prilogo II k Izvedbenemu sklepu (EU) 2016/2008. Poleg tega bo Hrvaška glede na ugodne epidemiološke razmere v jugovzhodni Evropi v letu 2017 od leta 2018 naprej prenehala izvajati cepljenje proti vozličastemu dermatitisu.
            
         
               (10)
            
            
               Po zaključku akcije cepljenja proti vozličastemu dermatitisu na „prostih območjih s cepljenjem“ v Grčiji bi bilo treba za ustrezna „prosta območja s cepljenjem“ v Grčiji uporabljati odstopanja, uvedena s tem sklepom.
            
         
               (11)
            
            
               V skladu z veljavnimi določbami člena 6a Izvedbenega sklepa (EU) 2016/2008 so premiki živega goveda in divjih prežvekovalcev v ujetništvu znotraj „prostih območij s cepljenjem“ v isti državi članici dovoljeni le, če navedene živali izvirajo z gospodarstev, na katerih so vse druge živali odporne proti bolezni zaradi cepiva ali imunosti matere, z nekaj izjemami (živali za nujni zakol ali živali, ki so bile vnesene z območij, prostih vozličastega dermatitisa, pred manj kot 3 meseci). Zaradi postopne opustitve cepljenja proti vozličastemu dermatitisu na „prostih območjih s cepljenjem“ so potrebne določbe glede premikov živega goveda in divjih prežvekovalcev v ujetništvu za primere, ko teleta izgubijo odpornost proti bolezni zaradi imunosti matere, in sicer zlasti v drugi polovici leta 2018.
            
         
               (12)
            
            
               Zahteve v zvezi z odstopanji in posebnimi pogoji za odpremo živega goveda in divjih prežvekovalcev v ujetništvu znotraj „prostih območjih s cepljenjem“ bi bilo zato treba spremeniti, ustrezno pa bi bilo treba spremeniti tudi člen 6a Izvedbenega sklepa (EU) 2016/2008.
            
         
               (13)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   V odstavku 2 člena 6a Izvedbenega sklepa (EU) 2016/2008 se doda naslednja točka (e):
   
      
                  „(e)
               
               
                  živali se ne glede na njihov individualni status cepljenja ali cepljenje proti vozličastemu dermatitisu na njihovem gospodarstvu izvora lahko premaknejo z gospodarstev na območju iz dela I Priloge I v kateri koli namembni kraj, ki je znotraj drugega območja iz dela I Priloge I v isti državi članici, če sta izpolnjena naslednja pogoja:
                  
                              (i)
                           
                           
                              pristojni organi zadevne države članice so uvedli letni program cepljenja proti vozličastemu dermatitisu na vseh območjih navedene države članice iz dela I Priloge I, ki je bil zaključen vsaj 28 dni pred datumom odpreme in ki je izpolnjeval pogoje iz Priloge II ter ga je odobrila Komisija, ter obvestili Komisijo in druge države članice o datumu začetka in zaključka tega programa cepljenja ter
                           
                        
                              (ii)
                           
                           
                              za primere premikov živali prek območja iz dela II Priloge I je bil vzpostavljen postopek usmerjanja v skladu s členom 12, pod nadzorom pristojnih organov v kraju izvora in tranzita ter namembnem kraju.“
                           
                        
            
   Člen 2
   Ta sklep je naslovljen na države članice.
   
      V Bruslju, 16. maja 2018
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 395, 30.12.1989, str. 13.
   
      (2)  UL L 224, 18.8.1990, str. 29.
   
      (3)  UL L 62, 15.3.1993, str. 69.
   
      (4)  UL L 18, 23.1.2003, str. 11.
   
      (5)  Izvedbeni sklep Komisije (EU) 2016/2008 z dne 15. novembra 2016 o nadzornih ukrepih za zdravje živali v zvezi z vozličastim dermatitisom v nekaterih državah članicah (UL L 310, 17.11.2016, str. 51).
   
      (6)  To poimenovanje ne posega v stališča o statusu ter je v skladu z RVSZN 1244 in mnenjem Meddržavnega sodišča o razglasitvi neodvisnosti Kosova.
   
      (7)  EFSA Journal 2016;14(8):4573.
   
      (8)  EFSA Journal 2017;15(4):4773.
   
      (9)  EFSA Journal 2018;16(2):5176.